Hersveitir Talibana sækja fram á mörgum vígstöðvum í Afganistan og hafa hertekið yfir þriðjung héraðshöfuðborganna. Tugir eða hundruð þúsunda almennra borgara eru á vergangi og á annað þúsund hafa látið lífið.
Kandahar í suðurhluta Afganistan, næststærsta borg landsins og miðstöð viðskipta, er fallin í hendur Talibönum. Norðurhluti landsins er að miklum hluta undir stjórn uppreisnarmanna ásamt meira en þriðjungi héraðshöfuðborga.
Sveitir stjórnarhersins, stjórnmálamenn og embættismenn yfirgáfu borgina Lashkar Gah, höfuðborg Helmand-héraðs, sem er þar með fallin í hendur Talibönum.
Þeir eru einnig sagðir hafa náð Pul-e-alam, höfuðborg Logar-héraðs sem liggur að Kabúl-héraði. Breska ríkisútvarpið greinir frá því að þaðan sé stuttur vegur til höfuðborgarinnar Kabúl.
Hersveitir Talibana umkringja nú borgina Mazar-i-Sharif, eitt höfuðvígi andstöðu við Talibana í norðrinu.
Á fimmta hundrað þúsund almennra borga hafa flúið vígasveitirnar, með nánast ekkert nema fötin sem þau standa í. Samkvæmt upplýsingum Sameinuðu þjóðanna eru yfir þúsund fallin í valinn. Mannréttindasamtök óttast að mannfall verði enn meira.
Straumur flóttafólks hefur legið til höfuðborgarinnar, þar sem fólkið hefst við í bráðabirgðabúðum, á götum borgarinnar og í yfirgefnum vöruhúsum.
Bandarísk og bresk stjórnvöld sendu fjölmennt herlið til Kabúl til að tryggja brotthvarf starfsmanna sendiráða og afganskra ríkisborgara sem unnið hafa fyrir ríkin tvö.
and will be met with a forceful and an appropraite response.
Ekki stendur til að bandarískar hersveitir ráðist að fyrra bragði til atlögu við Talibana. Hins vegar mega þær bregðast við árásum að því er fram kom í máli Johns Kirby talsmanns varnarmálaráðuneytisins. Nú á tólfta tímanum kallaði NATÓ til neyðarfundar klukkan eitt vegna ástandsins í Afganistan.
Mannréttindasamtök óttast að mannfall almennra borgara í Afganistan eigi eftir að aukast. Talibanar hafa náð þriðjungi héraðshöfuðborga og sækja af hörku fram á mörgum vígstöðvum.